RO Jurnalul Oficial al Uniunii Europene C 309/8

Notificare în temeiul articolului 114 alineatul (5) din TFUE – Cerere de autorizare a introducerii unor norme juridice naționale mai stricte decât dispozițiile unei măsuri a UE de armonizare

(Text cu relevanță pentru SEE)

2011/C 309/07

(1) La 17 mai 2011, Regatul Suediei a notificat o cerere privind introducerea unor norme juridice naționale privind comercializarea îngrășămintelor cu conținut de cadmiu. Regatul Suediei beneficiază deja de o derogare de la dispozițiile Regulamentului (CE) nr. 2003/2003 privind îngrășămintele (1), care permite autorităților suedeze interzicerea comercializării îngrășămintelor cu conținut de cadmiu în concentrație mai mare de 100 de grame pe tonă de fosfor. Prin notificarea prezentată, autoritățile suedeze intenționează să obțină autorizarea de a introduce măsuri naționale care ar reduce conținutul de cadmiu permis în îngrășămintele cu fosfor la un nivel maxim de 46 de grame pe tonă de fosfor.

(2) În momentul aderării la Uniunea Europeană la începutul anului 1995, în Regatul Suediei existau valori-limită cu caracter juridic obligatoriu în ceea ce privește concentrația de cadmiu din îngrășămintele minerale. Articolul 112 și punctul 4 din anexa XII la Actul de aderare a Regatului Suediei prevăd că articolul 7 din Directiva 76/116/CEE (2), în ceea ce privește conținutul de cadmiu al îngrășămintelor, nu se aplică Regatului Suediei înainte de 1 ianuarie 1999. Directiva 76/116/CEE a fost ulterior modificată prin Directiva 98/97/CE (3) cu privire la comercializarea în Austria, Finlanda și Suedia a îngrășămintelor conținând cadmiu, permițând, printre altele, Regatului Suediei interzicerea comercializării pe teritoriul său a îngrășămintelor care conțin cadmiu în concentrație mai mare decât cea care a fost stabilită la nivel național la data aderării. Această derogare s-a aplicat pentru perioada cuprinsă între 1 ianuarie 1999 și 31 decembrie 2001.

(3) La 7 decembrie 2001, Regatul Suediei a notificat existența unor norme juridice naționale care diferă de dispozițiile Directivei 76/116/CEE privind armonizarea legislației statelor membre în domeniul îngrășămintelor. După o examinare atentă, Decizia 2002/399/CE a Comisiei din 24 mai 2002 (4) privind dispozițiile de drept intern notificate de Regatul Suediei în temeiul articolului 95 alineatul (4) din Tratatul CE cu privire la conținutul maxim admisibil de cadmiu din îngrășăminte a acordat o prelungire a derogării de la Directiva 76/116/CEE, până la 31 decembrie 2005.

(4) La 29 iunie 2005, Regatul Suediei a solicitat, încă o dată, să mențină dispozițiile de drept intern care diferă de dispozițiile Regulamentului (CE) nr. 2003/2003 privind îngrășămintele. Decizia 2006/347/CE a Comisiei din 3 ianuarie 2006 (5) permite autorităților suedeze să mențină măsurile naționale până când măsuri armonizate privind cadmiul din îngrășăminte vor fi aplicate la nivelul UE. Deși lucrările sunt în curs, există întârzieri în ceea ce privește adoptarea legislației la nivelul UE.

(5) Legislația națională interzice pe teritoriul Regatului Suediei comercializarea și transferul îngrășămintelor acoperite de tarifele vamale cu numerele 25.10, 28.09, 28.35, 31.03 și 31.05 care conțin cadmiu în concentrație mai mare de 100 de grame pe tonă de fosfor. Suedia prevede scăderea acestor concentrații la un nivel de 46 de grame pe tonă de fosfor (echivalentul a 20 mg Cd/kg P2O5).

(6) Articolul 114 alineatul (5) din TFUE prevede că în cazul în care, după adoptarea unei măsuri de armonizare de către Consiliu sau Comisie, un stat membru consideră necesară introducerea unor dispoziții de drept intern întemeiate pe dovezi științifice noi referitoare la protecția mediului ambiant ori a mediului de lucru, din cauza unei probleme specifice statului membru respectiv, apărute după adoptarea măsurii de armonizare, acesta adresează Comisiei o notificare privind măsurile avute în vedere și motivele adoptării acestora.

(7) În termen de șase luni de la notificare, Comisia aprobă sau respinge dispozițiile de drept intern respective, după ce a verificat dacă acestea constituie sau nu un mijloc de discriminare arbitrară sau o restricție disimulată în comerțul dintre statele membre și dacă acestea constituie sau nu un obstacol în calea funcționării pieței interne.

(8) Autoritatea suedeză justifică solicitarea sa prin referire la o nouă evaluare a riscurilor efectuată de Suedia. Această evaluare ia în considerare evaluarea generală a riscurilor la nivelul UE privind cadmiul și oxidul de cadmiu, realizată în conformitate cu Regulamentul (CEE) nr. 793/93 (6), precum și un aviz științific din partea Autorității Europene pentru Siguranța Alimentară privind cadmiul din produsele alimentare (7). Evaluarea riscurilor realizată de Suedia este publicată la următoarea adresă de internet: http://ec.europa.eu/enterprise/sectors/chemicals/documents/specific-chemicals/fertilisers/cadmium/risk-assessment_en.htm

(9) Potrivit autorităților, noua evaluare a riscurilor arată necesitatea de a reduce expunerea la cadmiu pentru a proteja sănătatea populației din Suedia. Expunerea depinde de aportul de cadmiu din alimente, în principal din plante și, prin urmare, este necesar să se reducă riscul unor niveluri ridicate de cadmiu în culturi. Terenurile arabile sunt, în general, mai acide în Suedia decât în Europa Centrală și ca urmare a acestei situații specifice cadmiul este mai ușor disponibil pentru plante.

(10) Reducerea limitei naționale de 100 de grame de cadmiu pe tonă de fosfor la 46 de grame de cadmiu pe tonă de fosfor are scopul de a reduce acumularea de cadmiu în soluri, absorbția sa în culturi și, în cele din urmă, riscul de expunere a omului la cadmiu prin regimul alimentar.

(11) Prin urmare, Regatul Suediei consideră că este necesar, în conformitate cu articolul 114 alineatul (5) din TFUE, să introducă măsuri naționale de reducere a conținutului de cadmiu din îngrășăminte.

(12) Prezenta notificare va fi examinată ținând cont de Regulamentul (CE) nr. 2003/2003 și în conformitate cu articolul 114 alineatul (5) din TFUE. Comisia are la dispoziție șase luni pentru a aproba sau respinge măsurile notificate, perioadă în care va verifica dacă acestea nu constituie un mijloc de discriminare arbitrară sau o restricție disimulată a comerțului și nu creează obstacole inutile și disproporționate în calea funcționării pieței interne.

(13) Orice observație privind prezenta notificare se adresează Comisiei în termen de 30 de zile de la publicarea prezentei informări. Observațiile transmise după aceste 30 de zile nu vor fi luate în considerare.

(14) Informații suplimentare privind notificarea suedeză se pot obține de la: European Commission Directorate-General for Enterprise and Industry DG ENTR G/2 — Chemicals — Classification and Labelling, Specific Products, Competitiveness Mr Vincent Delvaux Tel. +32 22958196 Fax +32 22950281 E-mail: Entr-Chemicals@ec.europa.eu

(1) JO L 304, 21.11.2003, p. 1.

(2) Înlocuit de articolul 5 din Regulamentul (CE) nr. 2003/2003.

(3) JO L 18, 23.1.1999, p. 60.

(4) JO L 138, 28.5.2002, p. 24.

(5) JO L 129, 17.5.2006, p. 24.

(6) EU RAR, ECB 2007: European Union Risk Assessment Report on cadmium oxide and cadmium metal (Raport al Uniunii Europene de evaluare a riscurilor privind oxidul de cadmiu și cadmiul metalic), volumul 72, Comisia Europeană, Centrul Comun de Cercetare, Institutul pentru sănătate și protecția consumatorilor.

(7) EFSA 2009: Scientific Opinion of the Panel on Contaminants in the Food Chain on a request from the European Commission on cadmium in food (Avizul științific al Grupului pentru contaminanții din lanțul alimentar, ca urmare a solicitării Comisiei Europene privind cadmiul din alimente). The EFSA Journal (2009) 980, 1-139.